‘Padwoede’-video: Pa dam glo man by ná botsing met dogter‘n Skermskoot uit die video. Die video is geneem toe die pa van ŉ jong vrou glo by ŉ ongelukstoneel opgedaag het. Die pa het toe glo die man wat met sy motor teen die dogter se motor gebots het rondgeruk en met die vuis geslaan. ŉ Omstander het met sy selfoon ŉ video van die voorval geneem en die beeldmateriaal aan The Herald verskaf. Die video is sedertdien wyd op sosiale media versprei. In die video kan gesien word hoe die man wat geslaan word in ŉ stadium die omstander vra om hom te help en daar kan gehoor word hoe die persoon met die selfoon sê dat hy die video vir hom sal stuur sodat hy die aanrander kan dagvaar. Maroela Media het met die jong vrou wat in die ongeluk betrokke was kontak gemaak. Sy het egter gesê sy wil nie kommentaar lewer nie. Dave Gardner, woordvoerder van Gardmed-ambulansdienste wie se paramedici na die ongelukstoneel ontbied is, het aan Maroela Media gesê ŉ motor het glo van agter teen die jong vrou se motor gebots. Die vrou het glo haar pa gebel wat kort daarna by die toneel opgedaag het. Volgens Gardner het die bestuurder in die ander motor geweier om uit sy voertuig te klim en geweier om met enigiemand te praat. “My personeel het hom heeltyd gevra of hy oukei is en of hy mediese aandag nodig het, maar hy het net geweier om met hulle te praat. Later het ons uitgevind die man het nie ŉ bestuurslisensie of ŉ ID by hom gehad nie en klaarblyklik het hy ook nie versekering op sy voertuig nie”. Volgens Gardner het die vrou se pa probeer om met die man te praat, maar hy het steeds geweier om met enigiemand te praat of vrae te beantwoord. “Die pa het sy humeur verloor en die man te lyf gegaan,” het Gardner gesê. “Ons personeel het gesien wat gebeur en hulle het my gebel om te vra wat hulle moet doen. Dit was my duidelike instruksies aan hulle dat hulle nie betrokke moet raak nie. Ons is nie die polisie nie, ons is paramedici en ons kan in groot moeilikheid kom indien ons by sulke voorvalle van geweld betrokke raak. Die polisie was toe reeds op pad na die toneel.” Kapt. Sandra Janse van Rensburg, woordvoerder van die polisie, het gesê die polisie dra kennis van die voorval, maar geen strafregtelike klagtes is aanhangig gemaak nie. Die aanrandingsvoorval word dus nie deur die polisie ondersoek nie. Klik hier om na die video te kyk. WAARSKUWING: Die video bevat geweld en kru taal.